stanford-oval/wikipedia huggingface dataset:
Imaginal Disk
הוצאה וקידום

הסינגל המוביל של האלבום, "Death & Romance", שיצא לאור ב-28 במאי 2024, היה לשיר הראשון של הצמד תחת חברת התקליטים Mom + Pop Music. ב-18 ביוני פורסם הווידאו קליפ של השיר, שבוים על ידי אמנדה קרמר, והכיל בו גם את הרצועה "Fear, Sex". ב-10 ביולי הכריז הצמד על Imaginal Disk לצד חשיפת רשימת הרצועות שלו והוצאת הסינגל השני, "Image", לצד וידאו קליפ שבוים גם הוא על ידי קרמר. אחריו יצא הסינגל השלישי, "Tunnel Vision", ב-31 ביולי. "That's My Floor" יצא לאור ב-21 באוגוסט, יומיים לפני יציאת האלבום, כסינגל הרביעי והאחרון, וזכה גם כן לווידאו קליפ. כל הקליפים עוקבים אחר הנרטיב של האלבום, ומופיעה בהם טרו, כאשר היא נרדפת על ידי מפלצת, ומושתל בה "דיסק דמיוני". הם עוצבו בהשראת הקליפים של המוזיקאי פיטר גבריאל, וכוללים אסתטיקת וייפורווייב ו-Y2K. הצמד אף ציין את הסרטים פלאש גורדון (1980) ובית (1977), ואת האמנית האמריקאית שאנה מולטון כהשפעות והשראות לוויזואליה של האלבום.
Imaginal Disk יצא לאור ב-23 באוגוסט 2024 באמצעות CD, ויניל ופורמטים דיגיטליים. מבחינה מסחרית, הגיע האלבום למקום ה-33 במצעד האלבומים הדיגיטליים הבריטי, וכן למקומות ה-6 וה-17 במצעד ה-Heatseekers ומצעד מכירות האלבומים הנוכחיים של בילבורד, בהתאמה. בספטמבר 2024 החל הצמד את סיבוב ההופעות, Imaginal Mystery Tour, לקידום האלבום, ובמהלכו מופיעה הלהקה בצפון אמריקה, אירופה ואוסטרליה. בחלק מההופעות היה המוזיקאי סם אוסטינס למופע הפתיחה. לאורך כל הופעה מבצע הצמד את Imaginal Disk במלואו ולפי הסדר, תוך שהם משלבים שירים נוספים מהדיסקוגרפיה שלהם, חלקם מ-Mercurial World. סיבוב ההופעות זכה לביקורות חיוביות מהגרדיאן ומ-The Line of Best Fit. ב-30 באוקטובר 2024 עשה הצמד את הופעת הבכורה שלו בטלוויזיה שביצע בלייב את השיר "Image" בג'ימי קימל לייב.
ביקורות

| דירוגים מקצועיים> ציונים משוקללים.מקור | דירוגים מקצועיים> ציונים משוקללים.ציון |
| --- | --- |
Metacritic: 85/100
ציוני ביקורות
מקור: ציון
AllMusic: 
The Line of Best Fit: 9/10
NME: 
Paste: 8.2/10
Sputnikmusic: 3/5
Under the Radar: 
סלנט: 
פיצ'פורק: 7.7/10
Imaginal Disk זכה לשבחים וביקורות חיוביות. באתר Metacritic, המשקלל ציוני ביקורות מבקרים, קיבל האלבום ציון ממוצע של 85 מתוך 100 על סמך 8 ביקורות.
חלק מהמבקרים השוו את Imaginal Disk לפרויקטים הקודמים של הצמד. איוון סודי מ-Spin ראה אותו כשיפור מ-Mercurial World, בהיותו "צבעוני יותר, שאפתני יותר ומוזר בהרבה". אריק בנט מ-Paste הביע דעה דומה, וכינה אותו "מפתיע יותר". אוטיס רובינסון מ-NME סבר שהאלבום "מגבש עוד יותר" את התוכן הסיפורי שבמוזיקה של מגדלנה ביי. קיילב קמפבל מ-Under the Radar הסביר כי הצמד "חוקר טקסטורות וטווחים רגשיים חדשים".
גם הסגנון של האלבום זכה לשבחים. ניק סייפ ממגזין סלנט כתב כי Imaginal Disk "הארוך והשאפתני" מציג את הצמד בגרסה "הקיצונית ביותר" שלו. מאט קולר מ-AllMusic שיבח את האווירה של האלבום על היותה "מיוחדת לחלוטין" והשווה אותה למוזיקה של צ'ארלי XCX וקרוליין פולצ'ק. מתיו קים מ-The Line of Best Fit תיאר את האלבום כ"ייחודי" ואמר כי הוא "עדות לאומנות מיושנת וטובה".
המבקרים התייחסו גם לנרטיב של האלבום. קים האמין שהקונספט "אינו חשוב במיוחד לאלבום", והוא "יותר כמו רק אוסף של שירי פופ העוסקים בנושא משותף". הוא אף הצהיר שהאלבום אינו הומוגני, אך "מצליח" להרגיש מגובש. אנדי שטיינר מ-Paste סבר שהצמד "דחף את עצמו מאזור הנוחות שלו". בביקורת פחות חיובית באתר Sputnikmusic שיבחו את "המלאכה וההקפדה על הפרטים הקטנים" שבאלבום, אך נטען כי הוא חסר עומק בשל "ההתייחסות השטחית" לנושאים שבו.
ביקורות > דירוגים

Imaginal Disk נכלל במספר רשימות ומצעדי סוף שנה לאלבומים הטובים ביותר לשנת 2024, ובין היתר דורג בעשרת הראשונים ב-NME,‏ Stereogum, מגזין סלנט, ו-Our Culture Mag, וכן ברשימת סוף השנה של Uproxx. באוקטובר 2024 כלל מגזין Paste את האלבום בדירוג אמצע העשור של האלבומים הטובים ביותר עד כה. אותו המגזין אף הכתיר את הסינגל המוביל, "Death & Romance", כשיר הטוב ביותר לשנת 2024. מבין הרצועות האחרות מהאלבום שנכללו ברשימות סוף השנה נמנים "She Looked Like Me!",‏ "Image", ו-"That's My Floor".
| ארגון | רשימה | מיקום | מקור |
| --- | --- | --- | --- |
| Consequence | 50 האלבומים הטובים ביותר של 2024 | 29 |  |
| Exclaim! | 50 האלבומים הטובים ביותר של 2024 | 15 |  |
| The Forty-Five | האלבומים הטובים ביותר לשנת 2024 | 23 |  |
| NME | 50 האלבומים הטובים ביותר של 2024 | 5 |  |
| Our Culture Mag | 50 האלבומים הטובים ביותר של 2024 | 8 |  |
| Paste | 100 האלבומים הטובים ביותר של 2024 | 26 |  |
| PopMatters | 80 האלבומים הטובים ביותר של 2024 | 42 |  |
| Stereogum | 50 האלבומים הטובים ביותר של 2024 | 5 |  |
| סלנט | 50 האלבומים הטובים ביותר של 2024 | 10 |  |
| פיצ'פורק | 50 האלבומים הטובים ביותר של 2024 | 19 |  |

| ארגון | רשימה | דירוג | מקור |
| --- | --- | --- | --- |
| Paste | 100 האלבומים הטובים ביותר של העשור עד כה (2024) | 76 |  |
רשימת רצועות

כל השירים נכתבו והולחנו על ידי מיקה טננבאום ומתיו לוין.
| מס' | שם | משך |
| --- | --- | --- |
| 1. | She Looked Like Me!  | 3:13 |
| 2. | Killing Time  | 3:53 |
| 3. | True Blue Interlude  | 1:49 |
| 4. | Image  | 3:32 |
| 5. | Death & Romance  | 5:14 |
| 6. | Fear, Sex  | 2:32 |
| 7. | Vampire in the Corner  | 3:22 |
| 8. | Watching T.V.  | 4:05 |
| 9. | Tunnel Vision  | 5:05 |
| 10. | Love Is Everywhere  | 3:14 |
| 11. | Feeling DiskInserted?  | 0:58 |
| 12. | That's My Floor  | 3:29 |
| 13. | Cry for Me  | 5:07 |
| 14. | Angel on a Satellite  | 4:03 |
| 15. | The Ballad of Matt & Mica  | 4:00 |
| משך כולל: | משך כולל: | 53:42 |
מיקומי שיא

|   ‏‏‏  מצעדים ודירוגים (2024)> מדינה |   ‏‏‏  מצעדים ודירוגים (2024)> מצעד |   ‏‏‏  מצעדים ודירוגים (2024)> מיקום שיא |
| --- | --- | --- |
|  ארצות הברית | מצעד ה-Heatseekers | 6 |
|  ארצות הברית | Top Current Album Sales | 17 |
|  הממלכה המאוחדת | מצעד האלבומים הדיגיטליים הבריטי | 33 |
סינגולריות כבידתית

ערך זה עוסק בייחודיות. אם התכוונתם למשמעות אחרת, ראו .
סינגולריות כבידתית (באנגלית: Gravitational singularity), הנקראת בקיצור סינגולריות וגם ייחודיות, היא נקודה במרחב בה צפיפות החומר אינסופית. תורת היחסות הכללית מאפשרת את קיומן של נקודות סינגולריות, וצופה בהן עיקום אינסופי של המרחב-זמן.
סינגולריות במודלים אסטרונומיים

בקוסמולוגיה, מודל המפץ הגדול של היקום מכיל נקודה סינגולרית בתחילתו של הזמן. בסינגולריות המפץ הגדול, המודל חוזה שצפיפות החומר ועיקום המרחב-זמן יהיו אינסופיים. במודלים קוסמולוגיים מסוימים מסוף המאה ה-19 קיימת נקודה סינגולרית נוספת של היקום, הקרויה הקריסה הגדולה, והיא מציינת את קץ הזמן ביקום, אך היא נזנחה לאחר גילויו של חוק האבל.
משפט מתמטי קובע כי סינגולריות קיימת בהכרח בכל חור שחור, פנימה לאופק האירועים. בחור שחור נייח, שאינו מסתובב, הסינגולריות היא נקודתית, ונקודה זו מכונה גם "הנקודה הסינגולרית". בחור שחור מסתובב, הסינגולריות נוצרת לאורך טבעת, והיא נקראת "טבעת סינגולרית".
סינגולריות של הקואורדינטות

בתורת היחסות הכללית ייתכן מצב בו המטריקה מגדירה אלמנט קו שמקבל ערך אינסופי בנקודה מסוימת. נקודה כזאת מכונה סינגולריות של הקואורדינטות. קיומה של סינגולריות זו הוא תנאי הכרחי, אבל לא מספיק, לקיומה של סינגולריות כבידתית באותה נקודה, משום שייתכן מצב בו התמרת קואורדינטות תאפשר לאלמנט הקו לקבל ערך סופי.
כדוגמה ניתן להביא את המשטח, אשר מקיף את החור השחור, וקרוי אופק אירועים. על פני משטח זה מתקיימת סינגולריות של הקואורדינטות כל עוד משתמשים בקואורדינטות שוורצשילד (3 קואורדינטות כדוריות של המרחב וקואורדינטה אחת של הזמן), אולם הסינגולריות נעלמת אם מבצעים התמרה לקואורדינטות אדינגטון-פינקלשטיין (Eddington-Finkelstein coordinates). המסקנה היא שעל פני אופק האירועים אין סינגולריות כבידתית.
השערת הצנזורה הקוסמית

הגרסה החלשה של השערת הצנזורה הקוסמית טוענת כי כל נקודה סינגולרית מוסתרת מצופה מרוחק על ידי אופק אירועים, ושמשום כך לא יכולות להתקיים נקודות סינגולריות חשופות ("סינגולריות עירומה"). בשנות ה־90 של המאה ה־20 בוצעו סימולציות מחשב שבהן נוצרה סינגולריות עירומה, אך זה היה תמיד כתוצאה מסידור מיוחד מאוד של חלקיקים במצב ההתחלתי [דרוש מקור]. שינוי במיקומו של חלקיק בודד בתנאי ההתחלה של הסימולציה גרם להיווצרות של אופק אירועים או לאי-היווצרות של סינגולריות כלל.
הגרסה החזקה של השערת הצנזורה הקוסמית מרחיקה לכת וטוענת שקיומה של סינגולריות כלשהי מלבד סינגולריות התחלתית (המפץ הגדול) או סופית (הקריסה הגדולה) לא תיתכן במסגרת של תורת היחסות הכללית בלבד. על־כן, פיזיקאים רבים גורסים שקרוב לנקודות הסינגולריות, תורת היחסות הכללית חדלה מלתת תיאור מדויק של הכבידה. נהוג להניח כי תאוריה של כבידה קוונטית - תאוריה שתאחד את תורת היחסות הכללית עם מכניקת הקוונטים - תספק תיאור טוב יותר בנוגע למה שמתרחש במקומות בהם צופה תורת היחסות הכללית נקודה סינגולרית. נכון ל־2022 אף תאוריה של כבידה קוונטית לא נמצאה מספקת הן מבחינה ניסיונית והן מבחינה תאורטית.
ראו גם

פרדוקס השמדת המידע
נעם פרנק

| --- | --- |
אין תמונה חופשית
 לידה:  10 בדצמבר 2003  (בן 21)
 מדינה:  ישראל 
 תקופת הפעילות:  מ-2012
 פרופיל ב-IMDb
 
נעם פרנק (נולד ב-10 בדצמבר 2003) הוא שחקן ומדבב ישראלי.
ביוגרפיה

פרנק הוא בנו של השחקן גיל פרנק. הוא למד בבית ספר קמפוס אריסון לאמנויות, ובהמשך למד בתלמה ילין.
קריירה > טלוויזיה וקולנוע

בשנת 2012 גילם את סתיו בסדרת הטלוויזיה "ילדי ראש הממשלה". ב-2015 החל לגלם את מושיק בסדרת הנוער "ג'ינג'י". ב-2016 יצא לאקרנים הסרט "להציל את נטע", שבו גילם את תומר. ב-2012 גילם את דן-דן בסדרה "דן ומוזלי".
ב-2017 השתתף בסדרה "צפוף" בה הוא מגלם את אורי במשך ארבע עונות.
ב-2019 החלו שידורי הסדרה "נחמה", בה הוא מגלם את אמיר נחמה. ביולי 2019 החלו שידורי הסדרה "זה לא הגיל", בה הוא מגלם את נמרוד רובינסון. בדצמבר 2020 התחיל לשחק את בנו בסדרה "הבאר" ששודרה בכאן חינוכית ולסדרה עונה שנייה. על תפקידו בסדרה קיבל מועמדות בתחרות פרסי הטלוויזיה לילדים ולנוער. בשנת 2024 שיחק את תומר בעל המזנון במרכז הספורט, בסדרה הקומית "אליצורה" המשודרת בערוץ ניקלודאון.
קריירה > טלוויזיה וקולנוע > דיבוב

בשנת 2014 דיבב את הדמות פין ב"לגו הסרט". ב-2014 דיבב את מייסון בסרט "מר פיבודי ושרמן" ואת מייסון ב"צעצוע של סיפור: הזמן שנשכח". בשנת 2015 דיבב את ספייק בסדרה "דוזרים".
קריירה > תיאטרון

שיחק בהצגות: "מסעות אודיסאוס" "מי כמוני"  "רומיאו ויוליה" בתיאטרון "גשר" ובהצגות "קוריולנוס", "לבד בברלין" ו"שייקספיר מאוהב" בתיאטרון "הבימה". ביים בתיאטרון גשר את ההצגה "התנצלויות פומביות".
פרסים ומועמדויות

| שנה | פרס | קטגוריה | פרויקט | תוצאה |
| --- | --- | --- | --- | --- |
| 2021 | פרסי הטלוויזיה לילדים ולנוער | השחקן הטוב ביותר בסדרת דרמה | הבאר | מועמדות |
| 2022 | פרסי נבחרי השנה של פרוגי | שחקן ראשי בסדרת נוער | הבאר | מועמדות |
על הספסל שבשכונה

"על הספסל שבשכונה" הוא סינגל שהוקלט על ידי ההרכב המוזיקלי הישראלי הפרויקט של עידן רייכל, ביחד עם הזמרת הישראלית מרגלית צנעני. הוא יצא לאור ב-10 במאי 2022, על ידי חברת התקליטים הליקון ארומה מיוזיק, כסינגל שלא מתוך אלבום. "על הספסל שבשכונה" הוא שירה הראשון של צנעני מזה ארבע שנים.
השיר הגיע למקום החמישי במצעד הרשמי של מדיה פורסט.
רקע וכתיבה

השיר נכתב על ידי עידן רייכל ותמר יהלומי, הולחן על ידי רייכל והופק על ידי גלעד שמואלי ורייכל. בסרוגים נכתב: "כשנולד השיר "על הספסל שבשכונה" הוא ראה מייד לנגד עיניו את מרגלית צנעני איתה הוא משתף פעולה לראשונה". במאקו נכתב כי "לפני שאתם בונים על שיר שיתפוצץ ברחבות, אותם גורמים חשפו כי מדובר בבלדה מרגשת".
בנוסף לכך, סקרו את "על הספסל שבשכונה" גם באתר האינטרנט וואלה! NEWS.
וידאו קליפ

הווידאו קליפ הרשמי של השיר פורסם ב-10 במאי 2022 בערוץ היוטיוב הרשמי של עידן רייכל. בתחילת הקליפ, ניתן לראות את רייכל ומרגלית צנעני יושבים יחד על ספה בתוך אולפן הקלטות. בהמשך לכך, ניתן לראותם מנגנים בכלי נגינה כדוגמת פסנתר וגיטרה. לאורכו של הקליפ, ניתן לראות את צנעני מבצעת את השיר עצמו.
נכון למאי 2022 עומד מונה הצפיות של הקליפ על למעלה מ-300,000 צפיות.
מיקומי שיא

|   ‏‏‏  מצעדים ודירוגים (2022)> מדינה |   ‏‏‏  מצעדים ודירוגים (2022)> מצעד |   ‏‏‏  מצעדים ודירוגים (2022)> מיקום שיא |   ‏‏‏  מצעדים ודירוגים (2022)>  |
| --- | --- | --- | --- |
|  ישראל | מדיה פורסט ישראל | 5 |  |
היסטוריית יציאות לאור

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| כלל העולם | 10 במאי 2022 | הזרמת מוזיקה • הורדה דיגיטלית | ארומה • הליקון |  |
וולבי סלע אלייד

| וולבי סלע אלייד |
| --- | --- |
 וולבי סלע אלייד
מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: קנגוראים
תת־סדרה:: דמויי-קנגורו
משפחה:: קנגוריים
סוג:: וולבי סלעים
מין:: וולבי סלע אלייד
שם מדעי
 Petrogale assimilis ‏1877
תחום תפוצה


וולבי סלע אלייד (שם מדעי: Petrogale assimilis) הוא מין של וולבי קטן-בינוני בסוג וולבי סלעים שאנדמי לצפון-מזרח אוסטרליה. הוולבי תואר מדעית בשנת 1877 על ידי הזואולוג האוסטרלי אדוארד פירסון רמזי (אנ') ומשמעות שמו המדעי היא: "סמור סלע דומה/קשור ל...". השם מציין את עובדת היותו של וולבי אלייד קשור באופן הדוק לוולבי סלע חדגוני שזהה לו מבחינה חיצונית; במהלך המאה ה-20, משני הוולבים הללו פוצלו מינים נוספים על בסיס שונות גנטית, המייצגים יחדיו קבוצת מינים ובה 7 מיני וולבי שזהים כמעט לחלוטין זה לזה: אלייד, חדגוני, מאריבה, גודמן, הרברט, כף-יורק ושרמן. מבין המינים בקבוצה, וולבי אלייד בעל טווח התפוצה הרחב ביותר; מצב שימורו נחשב ליציב ואין עליו איומים משמעותיים.
תיאור

וולבי אלייד הוא אחד מתוך שבעה וולבים אפרוריים בסוג וולבי סלע, שכמעט בלתי אפשרי להבדיל ביניהם מבחינה חיצונית, והם מזוהים רק באמצעות בדיקה גנטית או אזור התפוצה. הגוף שלו עגלגל ומקושת עם צוואר קצר וראש חרוטי. האוזניים גדולות ועגולות והלוע קצר.
הרגליים האחוריות ארוכות ועבות יותר מהקדמיות, והירכיים גם הן מפותחות ורחבות לעומת הזרועות. בכפות הרגליים סוליות מחוספסות המשפרות את האחיזה בסלע. הזנב ארוך, עבה ושעיר עם מברשת שעירה בקצה, ומשמש לאיזון במהלך הקפיצה. אורך ראשו וגופו של וולבי אלייד: 59-44 סנטימטרים, אורך זנבו: 55-40 סנטימטרים ומשקלו עד 4.7-4.3 קילוגרם. הזכרים גדולים במקצת מן הנקבות.
הפרווה של וולבי אלייד צפופה, רכה ומדובללת. צבעה הכללי נע בין אפרפר לחום-אפרורי, חום בהיר או בז', והיא משתנה לרוב בהתאם לצבע הסלעים בבית הגידול. הפרווה הופכת לחיוורת ובהירה יותר בבטן, בחזה ובמפשעה (אפרפר, לבנבן, צהבהב או כתמתם). הרגליים והידיים בצבע לבן-קרמי או צהבהב, והן הופכות לשחרחרות בכפות. הטלאי השחרחר באזור השכמות שאופייני לסוג מוגבל לפעמים לבית השחי, והפס הלבן הסמוך לו נעדר לעיתים קרובות.
הראש בצבע אפרפר או חום בהיר, ולו פס חום כהה על המצח, פסים חומים חיוורים ליד העיניים וכתם כהה סביב הפה. בנוסף, ישנה רצועה לבנה-צהובה לאורך הלוע והלחי. האוזניים חומות-אפרפרות עם רצועות לבנות ושחורות. הזנב בהיר בבסיסו ומתכהה בהדרגה עד שהופך לשחור-פחם.
תפוצה

וולבי אלייד אנדמי לאזור הצפון ואזור הצפון הרחוק בקווינסלנד שבאוסטרליה, מהעיר טאונסוויל במזרח עד העיירה קרוידון בצפון-מערב והעיירה יוגנדן בדרום-מערב. הוא מצוי גם באי המגנט ובאי הדקל הגדול הנמצאים בתוך מפרץ קליבלנד שבים האלמוגים (מול טאונסוויל). בית הגידול שלו מורכב מפסיפס של מחשופי סלע וצוקים על רכסי ההרים בגבהים של עד 1,000 מטר מעל פני הים, ושוכן בתוך יער גשם, יער אקליפטוס פתוח, חורש ים-תיכוני דליל, ואפילו בסמוך לשדות ומטעים.
ביולוגיה

וולבי אלייד הוא יונק פעיל לילה ודמדומים, שתר אחר מזון משעות הערב עד הזריחה. במהלך היום הוא נח בנקיק, מערה או סדק גדול בתוך מחשופי הסלעים, ומגיח לפרקים להשתזף בשמש בימים קרירים. בשעות הפעילות, הוולבי יורד לעיתים קרובות עד שטחי המרעה למרגלות הרכסים, שבהם העשבים זמינים יותר. הוולבי חי בשטח ביתי קבוע שגודלו משתנה בהתאם לזמינות המזון בעונה; כתוצאה מכך, בעונה הגשומה הוא נשאר בסמיכות למקלטי הסלע ופעיל באזור קטן שגודלו 9–11 דונם, בעוד שבעונה היבשה הוא נאלץ להרחיק עד מאות מטרים מהמקלט מידי לילה.
בעונה הגשומה וולבי אלייד ניזון בעיקר מדשא ירוק וטרי, אך בעונה היבשה שמתאפיינת בבצורת לעיתים קרובות, הוא מסתגל לשינויים וניזון מעשבי תיבול ועלים; זרעים, זחלים, פרחים ופירות נאכלים בכל העונות כאשר הם זמינים. באי המגנט, הוולבים התרגלו כך כך לנוכחות האדם,עד שהם הפכו לפעילי יום ניזונים מידי התיירים ללא חשש.
השטח הביתי מאוכלס על ידי זוג או זכר ושתי נקבות, ואף על פי שהרבייה מונוגמית בעיקרה, הנקבות מזדווגות גם עם זכרים מזדמנים. הקשר בין בני הזוג יציב, והם מטפחים זה את זה, רועים יחדיו בלילה וחולקים מקלטים במהלך היום. כל אחד מבני הזוג מגן על השטח הביתי מפני וולבים מאותו הזוויג. הרבייה מתרחשת לאורך השנה להוציא תקופות בצורת.
ההיריון נמשך 29–34 ימים, לאחריהם נולד גור יחיד הזוחל בכוחות עצמו לכיס ושוהה בתוכו 6–7 חודשים. הגור מגיע לבגרות בגיל 11 חודשים, ומגיע לבגרות לאחר 19 חודשים לנקבה ו-24 חודשים לזכר. הצאצאים המתבגרים נודדים עד למרחק 2 קילומטר מהמקום שבו נולדו.
תוחלת החיים של המין בטבע 7–13 שנים.
מצב

וולבי אלייד מסווג על ידי הרשימה האדומה של IUCN במצב השימור ללא חשש (LC), לאור תפוצתו הרחבה, אוכלוסייתו הגדולה, העדר איומים משמעותיים, ומגמה הנחשבת ליציבה. הוא מאוים במידה מסוימת מהתפשטות החקלאות, תחרות על מקורות מזון עם עדרי צאן ובקר, מפולות סלעים, שינויים אקלים ונוכחות חתולים ושועלים בסביבת המחיה שלו. הוולבי נמצא באזורים מוגנים רבים ברחבי טווח התפוצה שלו, ונדרשים מחקרים נוספים אודות האקולוגיה והטווח המדויק המאוכלס על ידי המין. אומדן האוכלוסייה אינו ידוע.
הערות שוליים

↑  וולבי סלע אלייד באתר הרשימה האדומה של IUCN
| קנגוריים |
| --- | --- | --- |
| וולביים ארנביים מפוספסים | וולביים ארנביים מפוספסים |  |
| וולבי ארנבי מפוספס | וולבי ארנבי מפוספס (סוג ומין יחיד) |   |
| קנגורים | קנגורים |   |
| קנגורו | קנגורו אפור מזרחי • קנגורו אפור מערבי • קנגורו אדום • וולארו האנטילופה • וולארו מצוי • וולארו שחור • וולבי אגיל • וולבי שחור-פס • וולבי טמר • וולבי סבך מערבי • וולבי פרמה • וולבי זנב-שוט • וולבי אדום-צוואר |   |
| קנגורו אילני | קנגורו אילני אפרורי • קנגורו אילני לומהולץ • קנגורו אילני בנט • קנגורו אילני דובי • קנגורו אילני הואון • קנגורו אילני דוריה • קנגורו אילני סרי • קנגורו אילני גודפלו • קנגורו אילני עטוי-זהב • קנגורו אילני שפלתי • קנגורו אילני הוזר • קנגורו אילני וונדיוואי • איפולה • דינגיסו • טנקיל |   |
| וולבי הצבי | וולבי צבי שחור • וולבי צבי לבן-פס • וולבי צבי אפור • וולבי צבי חום |   |
| וולבי יערוני | וולבי יערוני מקלאי • וולבי יערוני זוטר |   |
| וולבי ארנבי | וולבי ארנבי ממושקף • וולבי ארנבי אדמוני |   |
| וולבי זנב-מסמר | וולבי זנב-מסמר מרוסן • וולבי זנב-מסמר צפוני |   |
| וולבי הסלע | וולבי סלע קצר-אוזן • וולבי סלע וילקינס • וולבי סלע פרוסרפיני • וולבי סלע רוטשילד • וולבי סלע צהוב-רגל • וולבי סלע אלייד • וולבי סלע כף-יורק • וולבי סלע גודמן • וולבי סלע הרברט • וולבי סלע חדגוני • וולבי סלע שחור-צד • וולבי סלע מאריבה • וולבי סלע זנב-מברשת • וולבי סלע סגול-צוואר • וולבי סלע שרמן • מונג'ון • נברלק |   |
| פדמלון | פדמלון טסמני • פדמלון בראון • פדמלון כהה • פדמלון קלבי • פדמלון ההרים • פדמלון אדום-רגל • פדמלון אדום-צוואר |   |
| וולבי ביצות | וולבי ביצות (סוג ומין יחיד) |   |
| קווקה | קווקה (סוג ומין יחיד) |   |
וולבי אלייד בצילום חזיתי.
וולביי אלייד מאולפים למחצה ניזונים מירקות באי המגנט.
טודור קנטארג'ייב

| --- | --- |

הגנרל טודור דימיטרוב קנטארג'ייב
 לידה:  10 בפברואר 1861 סמוקוב, האימפריה העות'מאנית האימפריה העות'מאנית
 פטירה:  10 בינואר 1945 (בגיל 83) סופיה, ממלכת בולגריה בולגריה
 מדינה:  בולגריה 
 השכלה:  האוניברסיטה הצבאית הלאומית ע"ש וסיל לבסקי 
 צאצאים:  Asen Kantardzhiev 
 השתייכות:  בולגריה צבא ממלכת בולגריה
 תקופת הפעילות:  1884–1914, 1915 – 1917
 דרגה:  גנרל
 תפקידים בשירות
 אחראי לוגיסטיקה בארמייה השלישית, מפקד אוגדת חיל הרגלים הכללית, במלחמת העולם הראשונה, בגזרת דוברוג'ה.
 פעולות ומבצעים
 מפקד פלוגת ח"יר במלחמת בולגריה–סרביה (1885) והשתתף בכיבוש העיר פירוט שב-סרביה  מפקד חטיבת חיל הרגלים ה-6, אשר לחמה בגזרת לולבורגז במלחמת הבלקן הראשונה  ובאזור מקדוניה ב-מלחמת הבלקן השנייה  אחד ממפקדי קרב דובריץ', במלחמת העולם הראשונה, במסגרת פיקודו על אוגדת חיל הרגלים הכללית של הצבא הבולגרי.
 עיטורים
 עיטורי הגבורה של ממלכת בולגריה (כסף)  אות הנסיך בטנברג על גילוי אומץ בשדה הקרב  אות הנסיך בטנברג על הצטיינות בשדה הקרב  אות מריט של צבא ממלכת בולגריה  אות מריט של הצבא העות'מאני על גילוי תעוזה בשדה הקרב
 הנצחה
 הכפר גנרל קנטארג'ייבו במחוז וארנה
 
טודור קנטארג'ייב (בבולגרית: Тодор Кантарджиев; ‏10 בפברואר 1861, סמוקוב, האימפריה העות'מאנית – 10 בינואר 1945, סופיה, ממלכת בולגריה) היה גנרל ומפקד אוגדת חיל הרגלים הכללית של צבא בולגריה במהלך מלחמת העולם הראשונה, אשר לחמה בגזרת דוברוג'ה ובמסגרתה היה קנטארדז'ייב אחד ממפקדי קרב דובריץ'.
תחילת הקריירה

קנטארג'ייב סיים את בית הספר הצבאי בסופיה בשנת 1884 והוצב לשרת בגדוד חיל רגלים. במהלך מלחמת בולגריה–סרביה (1885) פיקד על פלוגה שהשתתפה בהדיפת הסרבים אל מחוץ לשטחי ממלכת בולגריה ובהמשך נטל חלק בכיבוש העיר פירוט אשר בסרביה גופא. בשנת 1889 נשלח ללימודים באקדמיה הצבאית בבלגיה, אותם סיים ארבע שנים מאוחר יותר, ובמקביל קודם לדרגת קולונל ומילא שורת תפקידי פיקוד על חטיבות חיל רגלים. במלחמת הבלקן הראשונה פיקד על חטיבת חיל רגלים, אשר לחמה בגזרת לולבורגז מול הצבא העות'מאני, ובמלחמת הבלקן השנייה פיקד על חטיבתו בגזרת מקדוניה, אל מול הצבא הסרבי. ב-14 בפברואר 1914 קודם לדרגת מאיור גנרל וביולי פרש מן השירות הצבאי.
מלחמת העולם הראשונה

באוקטובר 1915, עם כניסתה של בולגריה למלחמת העולם הראשונה, גויס קנטארג'ייב מחדש ומונה לאחראי הלוגיסטי של הארמייה הבולגרית השלישית. בראשית שנת 1916 מונה למפקד מוצב וארנה, ועם הכרזת המלחמה של רומניה על אוסטרו-הונגריה ב-27 באוגוסט 1916 וההכרזה הנגדית של מעצמות המרכז ב-1 בספטמבר, הקים מאלמנטים מהארמייה השלישית את אוגדת חיל הרגלים הכללית. האוגדה נותבה ללוחמה בגזרת הדנובה של חבל דרום דוברוג'ה, ובמסגרת זו היה אחד ממפקדי קרב דובריץ' בו הביסו הבולגרים את הרומנים והרוסים, כבשו את חבל דרום דוברוג'ה וגרמו לנסיגת כוחות מדינות ההסכמה עד לגזרת קובאדין. לאחר נפילת בוקרשט ותבוסת רומניה, הועברה אוגדתו של קנטארג'ייב לחזית המקדונית וב-15 באוגוסט 1917 הועלה לדרגת גנרל. חודשיים מאוחר יותר סיים את שירותו הצבאי. קנטארג'ייב לא עסק בפעילות ציבורית לאחר תום שירותו והלך לעולמו בסופיה ב-25 בינואר 1945. בנו הפרופסור אסן קנטארג'ייב (בול') נמנה עם מייסדי הארגון האנטישמי ראטניק.
ראו גם

בולגריה במלחמת העולם הראשונה
יעקב פייטלוביץ'

| --- | --- |

יעקב פייטלוביץ' נפגש עם ילדים עולים מאתיופיה בביתו בתל אביב, 1955
 לידה:  11 בפברואר 1881 לודז', האימפריה הרוסית 
 פטירה:  15 באוקטובר 1955 (בגיל 74) תל אביב-יפו, ישראל 
 מדינה:  פולין, צרפת, ישראל 
 מקום קבורה:  בית הקברות נחלת יצחק 
 השכלה:  סורבון 
 
יעקב נח פייטלוביץ (15 בפברואר 1881, לודז', פולין – 15 באוקטובר 1955, תל אביב) היה מזרחן ישראלי, חוקר של יהדות אתיופיה ותרבותה שתרם לבניית הזהות העצמית החדשה של קהילת "ביתא ישראל".
קורות חיים

יעקב היה בנם של רבי משה (מושקה) פייטלוביץ' (נולד ב-1862) ורוזלי (רייזלה, נולדה ב-1861). לזוג היו שני ילדים נוספים: לאה וחיים.
לאה התלוותה אל יעקב במסעותיו באתיופיה ועסקה גם היא בחינוך. בעלה הראשון היה יהודה ליב אשר גולאק. ב-1941 נישאה לרב יעקב ברמן. הייתה עסקנית ציבור, בין השאר ב "נשות המזרחי".
אשתו מארה (מרים) דווידוב נולדה בריגה (כיום בירת לטביה) ב-28 במאי 1903. השניים נישאו בתל אביב ב-11 באפריל 1937. לא היו להם ילדים.
מורו של פייטלוביץ', יוסף הלוי יצר את הקשר הראשוני ב-1867 עם קהילת "ביתא ישראל" כחלק משליחותו דרך ארגון כי"ח. עיסוקו של מורו בנושא הוביל את פייטלוביץ' להתעסקות בנושא מיתוס השבטים האבודים באתיופיה והוא הפך את גאולת הקהילה למפעל חייו. הוא ערך מספר ביקורים באתיופיה החל משנת 1904. בין שאר פעולותיו אף הקים בית ספר לבנים "ביתא ישראל" באדיס אבבה. בשובו לאירופה הביא עמו שני נערים מיהודי אתיופיה, גטה ירמיהו ותאמרת עמנואל, על מנת לחנכם על פי המסורת היהודית המקובלת, כדי שיוכלו להדריך בשובם את יהודי אתיופיה. תאמרת עמנואל חזר בשנת 1923 לאתיופיה, ניהל שם בית ספר להכשרת מורים לילדים היהודיים, היה פעיל בחיי הקהילה, וכמקורב לקיסר אתיופיה היילה סלאסי התערב לטובת היהודים. כמו כן הצטרף עמנואל לפייטלוביץ' בסיור בארצות הברית, במסגרתו ביקרו את קהילת היהודים השחורים בהארלם בתקווה "למצוא אם הם פלאשים", מפגש שהותיר רושם שלילי על המשתתפים.
פייטלוביץ' למד שפות אתיופיות בסורבון אצל יוסף הלוי. במסגרת מסע נדודיו נפגש פייטלוביץ' עם חשובי המנהיגים היהודים ועם כל מי שהייתה לו נגיעה בנושא של יהודי אתיופיה כגון דיפלומטים באתיופיה, במצרים ובאירופה. הוא אף קיבל תמיכה למסעותיו מן הברון רוטשילד ומארגון כל ישראל חברים והמלצות לתמיכה במחקריו מרבני ארץ ישראל. חקר את מנהגיהם הדתיים של היהודים האתיופיים והצליח להשפיע עליהם להתקרב ליהדות הרבנית, שכן קודם לכן לא הכירו את התלמוד. בהשפעתו שינו "ביתא ישראל" חלק ממנהגיהם הדתיים.
פייטלוביץ' נפטר ב-15 באוקטובר 1955 בבית החולים בילינסון לאחר מחלה ממושכת ונקבר בבית הקברות נחלת יצחק. לאחר מות אלמנתו מרים נתרם ביתם ברחוב ויתקין 10 בתל אביב לעיריית תל אביב. ב-1974 נפתחה בבית ספרייה ציבורית שנוהלה על ידי יצחק גרינפלד. לאחר מכן הספרייה הציבורית נסגרה. האוסף המדעי שבספרייה הועבר ב-1974 לחזקת הספרייה המרכזית ע"ש סוראסקי באוניברסיטת תל אביב. גם שם נוהל האוסף בתחילה על ידי יצחק גרינפלד. האוסף כלל בין השאר כארבעים כתבי-יד עתיקים, כמו ספר התאזזה סנבת (מצוות השבת).
שניים מתוך שלושת העותקים שהם המקורות העתיקים היחידים בעולם של ספר זה נמצאים באוסף פייטלוביץ'. עותקים אלה ושאר הספרים העתיקים שבאוסף פייטלוביץ' נמצאים באוסף הספרים הנדירים בספרייה המרכזית ע"ש סוראסקי. בשנים 2019-2021 עברו כארבעים מכתבי – היד העתיקים דיגיטציה וקוטלגו והיום הם זמינים אונליין למשתמשי האוניברסיטה. לאחר שבמשך שנים עמד בית פייטלוביץ' נטוש ונעול, בנובמבר 2024 נפתח במבנה המשופץ ת"א תרבות פייטלוביץ' – מרכז עירוני המוקדש לאמנים, יוצרים ויזמי תרבות בני הקהילה האתיופית בישראל.